
VENDOSI:

1. Miratimin e rregullave për sigurimin e ndërveprueshmërisë së pajisjeve radio të automjeteve dhe marrësve digjitalë të konsumatorit, sipas tekstit që i bashkëlidhet këtij vendimi.
2. Zbatimi i rregullave, sipas tekstit që i bashkëlidhet këtij vendimi, nuk cenon zbatimin e kërkesave, të miratuara me vendimin nr. 378, datë 5.6.2019, të Këshillit të Ministrave, “Për miratimin e rregullit teknik për pajisjet radio, njohjen e ndërsjellë të vlerësimit të konformitetit të tyre dhe përcaktimin e listës së standardeve të harmonizuara”, të ndryshuar. 
3. Ngarkohen Ministria e Infrastrukturës dhe Energjisë dhe Autoriteti i Medias Audiovizive për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Belinda Balluku

RREGULLA 
PËR SIGURIMIN E NDËRVEPRUESHMËRISË SË PAJISJEVE RADIO TË AUTOMJETEVE DHE MARRËSVE DIGJITALË TË KONSUMATORIT

Për sigurimin e ndërveprueshmërisë së pajisjeve radio të automjeteve dhe marrësve digjitalë të konsumatorit zbatohen kërkesat teknike, si më poshtë vijon:
1. Algoritmi i përbashkët “scrambling” dhe marrja e lirë e transmetimeve 
Të gjitha pajisjet e konsumatorit, që hidhen në treg për shitje ose dhënie në përdorim, apo që bëhen të disponueshme në Republikën e Shqipërisë, me qëllim marrjen e sinjaleve televizive digjitale, përkatësisht, përmes transmetimit nëpërmjet rrjeteve tokësore, kabllore ose satelitore, duhet të jenë të afta për “descrambling” dhe:
a) të lejojnë ndarjen, dekodimin, mospërzierjen e sinjaleve digjitale, sipas një algoritmi të përbashkët evropian të ndarjes, kodimit, përzierjes së sinjaleve, që është miratuar si standard i harmonizuar i organizatave evropiane dhe ndërkombëtare të standardizimit, në përputhje me ligjin për standardizimin;
b) shfaqin sinjalet që transmetohen në mënyrë të qartë, me kusht që, në rast se një pajisje e tillë merret në përdorim, qiramarrësi respekton marrëveshjen përkatëse të qirasë.
1.1 Me “scrambling” nënkuptohet teknika e përpunimit të sinjalit, që përdoret për të ndryshuar sinjalin, pa e humbur përmbajtjen, që ai të duket i rastësishëm dhe që mund të deshifrohet në anën e marrësit, nëpërmjet procesit “descrambling”.
2. Ndërveprueshmëria për pajisjet marrëse digjitale televizive
Çdo pajisje marrëse digjitale televizive me një ekran integral, me diagonale të dukshme më të madhe se 30 cm, që është hedhur në treg për shitje ose dhënie në përdorim kundrejt qirasë në Republikën e Shqipërisë, duhet të jetë e pajisur me të paktën një ndërfaqe të hapur të standardizuar ose në përputhje me një standard, të miratuar nga një organizatë standardizimi evropiane e njohur, apo në përputhje me një specifikim të gjerë industrial. Këto pajisje duhet të mundësojnë lidhjen e thjeshtë të pajisjeve fundore dhe të jenë në gjendje të kalojnë të gjitha elementet e sinjalit digjital përkatës, përfshirë informacionin në lidhje me shërbimet ndërvepruese, interaktive dhe shërbimet e aksesit të kushtëzuar.
3. Ndërveprueshmëria për marrësit radio të makinave
Çdo pajisje marrëse radiomarrëse, e integruar në një automjet të ri të kategorisë M, që bëhet i disponueshëm në territorin e Republikës së Shqipërisë për shitje ose dhënie me qira, nga data 1 korrik 2026, duhet të përmbajë një radiomarrës të aftë për marrjen dhe riprodhimin e shërbimeve radio të ofruara nëpërmjet transmetimit radio tokësore digjitale. Marrësit, që janë në përputhje me standardet e harmonizuara, të publikuar në Fletoren Zyrtare ose në Gazetën Zyrtare të Bashkimit Evropian, konsiderohen se janë në përputhje me kërkesat e këtyre standardeve ose pjesëve të tyre. 
3.1. Automjeti i kategorisë M përcaktohet në Kodin Rrugor të Republikës së Shqipërisë.
4. Kërkesat sipas pikës 3, të këtyre rregullave, nuk i pengojnë marrësit radio të makinave në automjetet e reja të kategorisë M të mundësojnë marrjen dhe riprodhimin e shërbimeve radio të ofruara nga ofruesit e shërbimit audio/radio me rrjete tokësore analoge. Radiomarrësit e integruar në automjete do të sigurojnë marrjen e sinjalit radioanalog, për sa kohë shërbimi radiodigjital nuk është ofruar.

